《送外兄张会之》
宋代·赵鼎臣

我见舅氏如母存，舅氏之子吾弟昆。昔年儿童今白发，旧事岂复能追论。

乌乎外家久零落，无复驷马乘朱轩。诸甥独我偶未死，投老得郡西南奔。

故乡隔远亲旧少，忽骑款段呼我门。相逢握手问存殁，流泪欲哭声复吞。

颇闻二顷皆负郭，力田自可供晨昏。儿婚女嫁都已了，翁妪屡醉茅柴浑。

人生如此万事足，便可送老三家村。我行四方走万里，十亩未有桑麻园。

欲置一锥无著处，儒冠误我知何言。买牛卖剑计已决，家有竹隐堪负暄。

兄能远来复过我，当酿白酒烹鸡豚。

作者简介：[约公元一一0一年前后在世]字承之，卫城人。生卒年均不详，约宋徽宗建中靖国初前后在世。工诗，才气飘逸，记问精博。自号苇溪翁。元佑间进士。绍圣中，登宏词科。宣和中，以右文殿修撰，知邓州。召为太府卿。尝往来大名、真定间，与苏轼、王安石诸人交好，相与酬倡，故所作具有门迳，能力追古人。鼎臣本著有文集一百二十卷，其孙纲立刊於复州，至四十卷而止。今则仅存竹隐畸士集二十卷，《四库总目》系辑搜所成。